Vesterålen sykkelklubb (VSK) var representert med 25 deltakere under årets Birkebeinerarrangement. 3 på Ultra - Birken fredag og 22 på Birkebeinerrittet lørdag.

Værutsiktene i forkant lovte fantastiske forhold, både fredag og lørdag. Værvarslingen kunne uken i forkant melde om sol, varme og medvind – det kunne rett og slett ikke bli bedre. Likevel ble siste uken svært spennende for de som hver time måtte innom Yr.no, Storm.no, Pentvær.no, værguder og andre Birkenguder, for å sjekke utviklingen. For et lite lavtrykk kom sigende fra øst og kunne, som vanlig, gi regn og iskaldt vær lørdag morgen.

Heldigvis så hadde vi i VSK vært såpass snill og treningsivrig det siste året at nissen kom noen måneder før tiden. Det ble ikke regn! Det ble ikke kaldt, rundt 10 grader på veggen kl.07.00, altså en perfekt sykkeltemperatur. I tillegg meldte det medvind, og delvis tørt og arrangørene lovte hardpakket og godt underlag, i store deler av løypa! Alt lå til rette for et skred av rekorder!

Eirik Selbo M60-69, Charles Johannessen M50-59 og Hans Edvard Roll M60-69 åpnet helga med deltakelse i Ultra Birken fredag. Alle tre med masse erfaring fra Birkebeinerrittet, men som nå var debutanter på Ultra.

120 km på grusveier, kjerreveier, stier, sauetråkk, med innslag av elver, røtter og kratt, skulle forseres før de stolt kunne rulle over mållinjen for første gang.

Charles lå lenge først av de tre, men tekniske problemer underveis gjorde at han tapte mye tid. Den ene skoen ville rett og slett ikke ut av pedalen og resultatet ble flere uheldige fall. Et av fallene resulterte i 6 sting over det ene øye. Charles karret seg i mål til 70.plass, men likevel glad for å ha gjennomført.

I klassen rakrygga og oppegående evigunge stolte gutter på litt over 60 kjempet Eirik og Hans Edvard om svært gode plasseringer. Hans Edvard gikk næringstom utover i løpet, men kjempet seg likevel inn på en knallgod 9.plass. Eirik hadde derimot gode bein hele dagen og taklet også terrengpartiene svært bra. Han holdt seg på sykkelen, og seig og sterk som han er, holdt han en jevn og solid fart hele distansen. Eirik rullet over mål til en knallsterk 6.plass på tiden 7 timer og 49 minutter. Kun 29 minutter bak medalje i et knallsterkt felt! Gratulerer alle tre!

Lørdag var det ny kamp over fjellet! Nå over 92 km. De første VSK medlemmene startet sine forberedelser allerede kl.03.30. De første bussene fra Lillehammer til Rena gikk kl.04.00. Første start var så tidlig som kl.07.00. Og i første pulje startet vår antatt beste VSK sykelist, Sveinung Olsen, i klasse M 45-49 år.

Sveinung har i flere år bemerket seg med å sykle svært raskt og i fremste rekke over fjellet – alltid i hard kamp om medaljer. I kaoset, som ofte oppstår når kamphaner posisjonerer seg, har de taktiske vurderingene ikke alltid vært like heldig og på Sveinungs side – men det var før i år!

Sveinung var råsterk da bruddet gikk, og selv legendariske Rune Høydal, som tidligere i sommer hadde blitt terrengverdensmester i nettopp denne klassen, hadde ingen sjanse til å følge. Litt luresykling fra Storåsen og inn mot skistadion, råkjør ned Ballettbakken i 60 km/t og Sveinung kunne spurte over mål til en historisk sølvmedalje, kun slått med noen sekunder av Jan Olav Beitmyren.

Dermed kunne Sveinung heve armene over hode og stolt innkassere historiens aller første sølvmedalje til VSK i Birkebeinerrittet. Løpstiden på utrulige 2 timer og 53 minutter er også den nest raskeste løpstiden gjennom tidene i denne klassen. Opp gjennom årene har bare noen få ryttere klart å bryte drømmegrensen på 3 timer. At Sveinung er med på å knuse denne drømmegrensen og blir en av historiens raskeste birkebeiner i M 45-49 er vi i VSK utrulig stolt over. Hva blir neste mål? Fantastisk bra og gratulerer!

Nå skal det nevnes at evigunge Eirik Selbo også har sølvmedalje i Birken fra 1996, men da som medlem i BOCK.

Men det var ikke bare Sveinung fra VSK som gjorde sine saker bra under Birkebeinerrittet. Personlige rekorder ble innkassert på rekke og rad, noen med hele 30- 40 minutter. Det er ingen tvil om at det er kvalitet på treningsarbeidet i klubben. Her drives det skikkelig folkehelsearbeid!

Debutantene, Ronny Holen, Gudmund Eilertsen, Tore Aronsen, Trond Nygård og Cecilie Celius syklet særdeles bra. Alle med tider som mange debutanter bare kan misunne! Å stille opp for første gang på Birken er krevende og mer utfordrende enn mange aner og fordelene er betydelige for de som kjenner løypen og arrangementet inn og ut. Her er det bare en ting og si: Imponerende og gratulerer alle fem!

Berit Fondevik gjorde en solid innsats i klassen K60-64. Sprekere dame over 60 skal du lete lenge etter. Hun syklet sammen med sin mann Pål Tore Fondevik. De kom til mål sammen! Om Pål var en ekte gentleman som slapp sin kone først over mål, eller om det var en knallhard innbyrdes ekteskapskonkurranse hvor den sterkeste vant, vites ikke. At de hadde en knakende flott sykkelopplevelse er vi i hvert fall helt sikre på! Gratulerer begge to!

Vibeke Suhr i klasse K40-44 trodde ikke sine egne øyne da hun kom rullende over mål og fortjent klarte å ta sitt første merke – og det med hele 9 minutters margin. Hun hadde aldri drømt om ei så knallgod tid. 4 timer og 17 minutter sto det på resultatlisten og det var ei rekordforbedring på hele 40 minutter. Det var fortjent og god uttelling for godt og målbevisst treningsarbeid! Sigurd Jacobsen, ektemannen til Vibeke, startet noen puljer etter henne og gjennomførte birken for femte gang! Gratulerer begge to!

Klubbens yngre ungdommer, altså de under 40 år, Aleksander Bjørnsund og Håvard Hamansen Wallstad, gjorde sine saker bra. Personlig rekordforbedring fra 2013 med hhv 17 og 18 minutter! Helt rått! Gratulerer begge to!

Så til klubbens eldre utgave av ungdommen. Altså de over 40 år og som ennå ikke er nevnt over! Det sto ikke stille her heller! Alle kunne notere seg en solid personlig rekord. Vi nevner klassevis:

**Klasse M 40-44**

Bård Meløe perset med 10 minutter og brøt dermed drømmegrensen på 3 timer. Tid 2.56.34

Ken Lind perset med 30 minutter. Tid 3.06.14

Robin Jakobsen perset med 21 minutter. Tid 3.10.41

Ted Asle Stranda perset med 23 minutter. Tid 3.15.16

Eirik Nikolaisen perset med 17 minutter. Tid 3.17.54

**Klasse M 45-49**

Viktor Johnsen perset med 12 minutter. Tid 3.06.42

Arvid Nyborg perset med 12 minutter. Tid 3.17.32

Erlend Frendal perset med 14 minutter. Tid 3.31.43

**Klasse M 50-54**

Bjørn Pedersen perset med 12 minutter. Tid 3.06.50

**Klasse M 55-59**

Terje Toften perset med over 1 minutt. Tid 3.20.20

Imponerende resultater av alle sammen. Gratulerer!